**รายงานการประชุมสภาองค์การบริหารส่วนตำบลโดมประดิษฐ์**

**สมัยสามัญ สมัยที่ 3 ครั้งที่ 1 ประจำปี พ.ศ. 2566**

**วันที่ 22 สิงหาคม ๒๕66**

**ณ ห้องประชุมสภาองค์การบริหารส่วนตำบลโดมประดิษฐ์ ชั้น 2 อำเภอน้ำยืน จังหวัดอุบลราชธานี**

**ผู้มาประชุม**

| **ลำดับที่** | **ชื่อ-สกุล** | **ตำแหน่ง** | **ลายมือชื่อ** | **หมายเหตุ** |
| --- | --- | --- | --- | --- |
| 1 | นายสมศักดิ์ วิลานันท์ | ประธานสภาฯ | *สมศักดิ์* |  |
| 2 | นายโฮม บัวหอม | รองประธานสภาฯ | *โฮม* |  |
| 3 | นายญาณกิตต์ กันยาพงษ์ | เลขานุการสภาฯ | *ญาณกิตต์* |  |
| 4 | นายดิเรก สาคร | ส.อบต ม.1 | *ดิเรก* |  |
| 5 | นายพิน ชัยหาวงษ์ | ส.อบต ม.2 | *พิน* |  |
| 6 | นายถวิล ตันถา | ส.อบต ม.3 | *ถวิล* |  |
| 7 | นายบาง วิเวก | ส.อบต ม.4 | *บาง* |  |
| 8 | นายสุดใจ ทวีพัฒน์ | ส.อบต ม.5 | *สุดใจ* |  |
| 9 | นายสุข มะโล | ส.อบต ม.6 | *สุข* |  |
| 10 | นายตก สุกะลา | ส.อบต ม.8 | *ตก* |  |
| 11 | นายขันไชย นินเนตร์ | ส.อบต ม.9 | *ขันไชย* |  |
| 12 | นางสาวจินตนา บุญเกิด  | ส.อบต ม.10 | *จินตนา* |  |
| 13 | นายรมย์พร นาวา | ส.อบต ม.11 | *รมย์พร* |  |
| 14 | นายบุญเรือง แก้วคำบ้ง | ส.อบต ม.12 | *บุญเรือง* |  |
| 15 | นายเพ็ง ขันเลศ | ส.อบต ม.13 | *เพ็ง* |  |
| 16 | นายบุญธรรม บาตสุวรรณ์ | ส.อบต ม.15 | *บุญธรรม* |  |
| 17 | นายประยูร ประพาล | ส.อบต ม.16 | *ประยูร* |  |
| 18 | นายชูตินันท์ วิลานันท์ | ส.อบต ม.17 | *ชูตินันท์* |  |
| 19 | นายวิรัตน์ พันนารี | ส.อบต ม.18 | *วิรัตน์* |  |
| 20 | นางวรรณี ทองวัน | ส.อบต ม.19 | *วรรณี* |  |
| 21 | นายเสาร์ ริสา | ส.อบต ม.20 | *เสาร์* |  |
| 22 | นายพรมรัตน์ บัวพัน | ส.อบต ม.21 | *พรมรัตน์* |  |

**ผู้ร่วมประชุม**

|  |  |  |  |  |
| --- | --- | --- | --- | --- |
| **ลำดับที่** | **ชื่อ-สกุล** | **ตำแหน่ง** | **ลายมือชื่อ** | **หมายเหตุ** |
| 1 | นางวาสนา คำโส | นายก อบต.โดมประดิษฐ์ | *วาสนา* |   |
| 2 | นายสงคราม นะมี | รองนายก อบต.โดมประดิษฐ์ | *สงคราม* |   |
| 3 | นายบัณฑิต ศรีทา | รองนายก อบต.โดมประดิษฐ์ | *บัณฑิต* |   |
| 4 | นายวีระ บุญสงค์ | เลขานุการนายก อบต.โดมประดิษฐ์ | *วีระ* |   |
| 5 | จ่าเอกณัชฐปกรณ์ เธียรทองอินทร์ | หัวหน้าสำนักปลัด | *ณัชฐปกรณ์* |  |
| 6 | นายสราวุธ นาตาแสง | ผอ.กองการศึกษาฯ | *สราวุธ* |  |
| 7 | นายสรายุทธ์ วามะเกษ | ผอ.กองช่าง | *สรายุทธ์* |  |
| 8 | นางสาวจันทร์เพ็ญ บุญรักษา | ผอ.กองคลัง | *จันทร์เพ็ญ* |  |
| 9 | นายกฤษณ์ บุญประสพ | หัวหน้าฝ่ายอำนวยการ | *กฤษณ์* |  |
| 10 | นางสาวอณัศยา ศิลาเกษ | นักวิเคราะห์นโยบายและแผน | *อณัศยา* |  |
| 11 | นางสาวอุษารัตน์ อินทร์งาม | เจ้าพนักงานธุรการ | *อุษารัตน์* |  |

ผู้จดบันทึกประชุม

๑. นายญาณกิตต์ กันยาพงษ์

เริ่มเปิดประชุม เวลา 09.๐๐ น.

 เมื่อได้เวลาตามที่กำหนดเลขานุการสภาฯ ได้ให้สัญญาณเรียกสมาชิกสภาฯ หัวหน้าส่วนราชการ ครบองค์ประชุมแล้ว ประธานสภาองค์การบริหารส่วนตำบลโดมประดิษฐ์ จุดธูปเทียนบูชาพระรัตนตรัย ถวายความเคารพพระบรมฉายาลักษณ์ พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว

**ระเบียบวาระที่ ๑ เรื่องประธานแจ้งให้ที่ประชุมทราบ**

**นายสมศักดิ์ วิลานันท์**

**ประธานสภาฯ** การประชุมในครั้งนี้เป็นการประชุมสภาสมัยสามัญ สมัยที่ 3 ครั้งที่ 1 ประจำปี พ.ศ. 2567 ในวันนี้มีสมาชิกสภาอบต.โดมประดิษฐ์ เข้าร่วมประชุมจำนวน 21 คน ครบองค์ประชุม ไม่มีสมาชิกสภาฯท่านใดลา/ขาดการประชุม

**ที่ประชุม - ที่ประชุมรับทราบ –**

**ระเบียบวาระที่ ๒** **เรื่องรับรองรายงานการประชุม**

**นายสมศักดิ์ วิลานันท์**

**ประธานสภาฯ** การรับรองรายงานการประชุมครั้งที่ผ่านมา คือการประชุมสภาสมัยวิสามัญสมัยที่ 3 ครั้งที่ 1 ประจำปี พ.ศ. 2566 เมื่อวันที่ 7 สิงหาคม 2566 ขอเชิญเลขานุการสภาฯครับ

**นายญาณกิตต์ กันยาพงษ์**

**เลขานุการสภาฯ**  เนื่องจากเป็นวาระการรับรองรายงานการประชุม ขอให้สมาชิกสภาฯทุกท่านได้ตรวจทานบันทึกรายงานการประชุมสภาครั้งที่ผ่านมา คือรายงานการประชุมสภาสมัยวิสามัญ สมัยที่ 3 ครั้งที่ 1 ประจำปี พ.ศ. 2566 เมื่อวันที่ 7 สิงหาคม 2566 หากที่ประชุมสภาฯท่านใด เห็นว่ารายงานการประชุมครั้งที่ผ่านมาไม่ถูกต้อง หรือต้องมีการแก้ไข โปรดยกมือ และเสนอการแก้ไขครับ

**ที่ประชุม - ไม่มีการยกมือและไม่มีการแก้ไข –**

**นายสมศักดิ์ วิลานันท์**

**ประธานสภาฯ** หากที่ประชุมสภาฯ เห็นว่ารายงานการประชุมครั้งที่ผ่านมาถูกต้อง โปรดรับรองรายงานการประชุมด้วยครับ

**มติที่ประชุม** **- ที่ประชุมรับรองรายงานการประชุม จำนวน 19 เสียง งดออกเสียง 2 เสียง –**

**ระเบียบวาระที่ ๓ เรื่องเร่งด่วน (กระทู้ถาม)**

**นายสมศักดิ์ วิลานันท์**

**ประธานสภาฯ** มีสมาชิกสภาฯได้ยื่นแบบเสนอเรื่องเร่งด่วน (กระทู้ถาม) เข้ามา ขอให้ท่านชี้แจงในรายละเอียดตามลำดับ และหากท่านใดจะเสนอเรื่องเร่งด่วน (กระทู้ถาม) ด้วยวาจาก็ขอเชิญเสนอได้ครับ

**นายประยูร ประพาล**

**ส.อบต. หมู่ที่ 16** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯ ทุกท่าน ผมขอสอบถามเรื่อง โครงการต่างๆ ที่ภายในหมู่บ้าน อยากทราบว่า ถึงขั้นตอนไหน ขอให้ฝ่ายบริหาร เข้าไปตรวจสอบด้วยครับ

**นายขันไชย นินเนตร์**

**ส.อบต. หมู่ที่ 9** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯ ทุกท่าน ผมขอแจ้งเรื่องเร่งด่วนคือไฟฟ้าส่องสว่างชำรุด ขอให้เข้าไปตรวจสอบแก้ไขด้วยครับ

**นายวิรัตน์ พันนารี**

**ส.อบต. หมู่ที่ 18** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯ ทุกท่าน ผมขอขอบคุณท่านนายก ฝ่ายบริหาร ที่ไปเป็นเกรียติ การร่วมงานฌาปนกิจ พ่อใหญ่ปุ๋ง ทะรันทร์ หมู่ 18 บ้านโดมประดิษฐ์ และสอบถามเรื่องถนน และไฟฟ้าส่องสว่าง ถึงใน ขั้นตอนไหน ขอให้เข้าไปตรวจสอบแก้ไขด้วยครับ

**นายตก สุกะลา**

**ส.อบต. หมู่ที่ 8** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯ ทุกท่าน ผมขอสอบถาม เรื่องการเยียวยานักกีฬาฟุตบอล ครั้งที่ 22 กรณีบาดเจ็บ ส่วนเรื่องเร่งด่วนคือสายดีเลย์เกี่ยวกิ่งไม้ สอบถามดำเนินการตัดกิ่งไม้ให้ด้วย และเรื่องการชำรุดไฟฟ้าส่องสว่างภายในหมู่บ้าน อยากให้ดำเนินการซ่อมแซมโดยเร่งด่วน

**นายสุขใจ ทวีพัฒน์**

**ส.อบต. หมู่ที่ 5** - เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯ ทุกท่าน ขอกระทู้ถาม บัญชีจ่ายขาดเงินสะสม และบัญชีเงินทุนสำรองเงินสะสม ของแต่ละหมู่บ้าน ไม่อยากทราบว่าจะได้ดำเนินการก่อสร้างตอนไหน อย่างไร อยากสอบถามฝ่ายบริหารครับ

**นางสาวจินตนา บุญเกิด**

**ส.อบต. หมู่ที่ 10 -** เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯ ทุกท่านค่ะ เรื่องเร่งด่วนคือ ถนนชำรุดเส้นบ้านจันลา - บ้านแข้ด่อนอยากให้รีบดำเนินการซ่อมแซมแก้ไขด้วยค่ะ

**นายสุข มะโล**

**ส.อบต. หมู่ที่ 6 -** เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯ ทุกท่าน ผมขอแจ้งเรื่องเร่งด่วนคือไฟฟ้าส่องสว่างชำรุด สอบถามว่างบประมาณมีเพียงพอหรือไม่ อุปกรณ์พร้อมสำหรับการซ่อมแซม ขอให้เข้าไปตรวจสอบแก้ไขด้วยครับ ขอบคุณครับ

**นางวรรณี ทองวัน**

**ส.อบต.หมู่ที่ 19 -** เรียนประธานสภาฯ, คณะผู้บริหาร, หัวหน้าทุกส่วนกอง และสมาชิกสภาฯ ทุกท่านค่ะ ขอสอบถามโครงการก่อสร้างถนนคอนกรีตเสิรมเหล็ก ดำเนินการก่อสร้างได้ของห้วงเวลาไหน เนื่องจากจะสิ้นปีงบประมาณแล้ว ขอบคุณค่ะ

**นายสมศักดิ์ วิลานันท์**

**ประธานสภาฯ** มีสมาชิกสภาฯท่านใดจะเสนอเรื่องด่วน กระทู้ถามอีกหรือไม่ เชิญครับ

**ที่ประชุม** - ไม่มีการเสนอเรื่องเร่งด่วน (กระทู้ถาม) –

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกท่านใดเสนอเรื่องด่วน (กระทู้ถาม) ต่อไปขอเชิญทางคณะผู้บริหาร นำ เรียนชี้แจงในรายละเอียดให้ที่ประชุมทราบ เชิญครับ

**นายบัณฑิต ศรีทา**

**รองนายก อบต.** - เรียนประธานสภาฯ, สมาชิกสภาฯ และผู้เข้าร่วมประชุมทุกท่านเรื่องเร่งด่วน (กระทู้ถาม) ได้สอบถามจะขอชี้แจงให้ทราบโดยภาพรวม ว่าทาง อบต.โดมประดิษฐ์จะได้ดำเนินการกันเงินไว้ บัญชี 1 และ บัญชี 2 หรือเจ้าหน้าที่งบประมาณ ส่วนงานที่รับผิดชอบได้ดำเนินการทำสัญญากับผู้รับจ้างไปแล้วประมาณ 70 % เนื่องจากการประชุมครั้งที่แล้วได้นำมาชี้แจงอธิบายให้ท่านได้ทราบแล้ว ส่วนวิธีการก็จะทำอย่างเต็มความสามารถ จะให้ผู้ลงนามลงสัญญาเข้าดำเนินก่อนสิ้นปีงบประมาณ พ.ศ. 2566 และก็มีความจำเป็นขออนุมัติจากสภาเพื่อกันเงินไว้เบิกเหลื่อมปี ส่วนเรื่องไฟฟ้าส่องสว่างได้มอบหมายให้ เลขานายก ได้เป็นผู้รับผิดชอบกำกับกับดูแลในส่วนงานที่เกี่ยวข้อง เพื่อกระชับกับเวลาเพื่อเร่งดำเนินการที่จะบริการสาธารณะกับประชาชนครับ ขออนุญาตให้ท่านเลขา ได้เป็นคนชี้แจงเกี่ยวกับเรื่องไฟฟ้าครับ เพื่อจะได้ดำเนินการตรวจสอบและแก้ไขต่อไปครับ

**นายวีระ บุญสงค์**

**เลขานุการนายก -** เรียนประธานสภาฯ, สมาชิกสภาฯ และผู้เข้าร่วมประชุมทุกท่านเรื่องสำหรับงานไฟฟ้า งบประมาณที่ตั้งไว้ไม่เพียงพอต่อการใช้จ่าย ซึ่งงานป้องกันและบรรเทาสาธารณภัย ได้ทำหนังสือบันทึกสำหรับการโอนงบประมาณเพิ่มเติมแล้ว ซึ่งตอนนี้อยู่ที่ขั้นตอนของพัสดุที่จะจัดซื้อจัดจ้างวัสดุไฟฟ้า จึงขอแจ้งผู้เข้าร่วมประชุมทุกท่าน เนื่องจากวัสดุไฟฟ้าเป็นวัสดุสิ้นเปลือง ซึ่งบางครั้งซ่อมวันนี้ พรุ่งนี้ก็ยังคงชำรุดเช่นเดิม ซึ่งในขณะนี้ยังอยู่ในขั้นตอนของพัสดุทำการจัดซื้อจัดจ้างวัสดุไฟฟ้า อยากให้ทุกท่านรับทราบ และเข้าใจขั้นตอนครับ

**นายบัณฑิต ศรีทา**

**รองนายก อบต.** - เรียนประธานสภา และสมาชิกสภาฯ ทุกท่านสำหรับเจ้าหน้าที่ของ เราได้ออกบริการสาธารณะไม่ว่าจะเป็นงานเร่งด่วน ตัดกิ่งไม้ซ่อมไฟฟ้าส่องสว่าง ในงานส่วนนี้ จากที่ท่านประธานแจ้งให้ทราบ เจ้าหน้าที่ก็ไม่ได้นิ่งนอนใจ ปฏิบัติหน้าที่อย่างเร่งด่วน ส่วนการดำเนินการของ อบต.โดมประดิษฐ์ ท่านนายก อบต.ได้มีข้อสั่งการให้ดำเนินการโครงการอย่างเร่งด่วน และให้กองช่าง ออกพื้นที่เวลานอกราชการ เรื่องถนนลูกรังเพื่อการเกษตร ในโครงการถนนคอนกรีต คสล. จะประสานติดต่อที่กองช่าง เพื่อดำเนินการในแผนงานโครงการ จึงขออนุญาตนำข้อมูลนำเรียนที่ประชุมให้ทราบ ส่วนเรื่องถนนชำรุดบ้านจันลา - แข้ด่อน เกิดอันตราย อบต.โดมประดิษฐ์ จึงได้นำงบประมาณเข้าปรับปรุงซ่อมแซมให้การใช้งานได้ปกติ โดยถนนดังกล่าวได้ให้ กองช่าง ได้ออกไปสำรวจ นำกรวยออกไปวางจุดที่ชำรุดเพื่อไม่ก่อให้เกิดอุบัติเหตุเกิดขึ้น สัปดาห์นี้คงได้รับเอกสารการรายงาน ปัญหาเกิดขึ้นเพราะอะไรแก้ปัญหาตรงจุดหรือไม่ สำหรับ ท่าน ส.อบต. หมู่ 19 ถามถึงถนน คสล.ที่จะดำเนินการ เนื่องจากปัญหาความเดือดร้อนที่ประชาชนสัญจรไปมา แต่ทาง อบต.โดมประดิษฐ์ อาจจะดำเนินการไม่แล้วเสร็จตามวันเวลาที่กำหนดได้ เนื่องจากเป็นระบบของทางราชการ อบต.โดมประดิษฐ์ของเราเป็นองค์กรที่ใหญ่ มีความเดือดร้อนมากมาย ทุกภารกิจไม่ได้นิ่งนอนใจ เต็มใจที่จะแก้ปัญหาให้กับพี่น้องประชาชน

 - สำหรับไฟฟ้าเพื่อการเกษตรเป็นงบประมาณที่ อบต.โดมประดิษฐ์

มีข้อผูกพันกับการไฟฟ้าส่วนภูมิภาคอำเภอน้ำยืน โดยทางเราได้ร้องขอจากการไฟฟ้าส่วนภูมิภาค ว่ามีความประสงค์มีความเดือดร้อนของพี่น้องประชาชนต้องขยายไฟฟ้าตามหน้าที่ของไฟฟ้าฝ่ายผลิต ขอนำเรียนว่า เป็นหน้าที่อำนาจที่ของไฟฟ้าเป็นองค์กรเอกชนบริหารจัดการจ่ายกระแสไฟให้ประชาชน และไฟฟ้าที่จะขยายไป 1 ครอบครัว มีค่าใช้จ่ายประมาณ 70,000 บาท หรือท่านมีความต้องการให้เขียนคำร้องรวบรวมเอกสารส่งที่การไฟฟ้าส่วนภูมิภาค ต่อไปครับ ขอนำเรียนให้ทราบ

**นายสงคราม นะมี**

**รองนายก อบต.** - เรียนประธานสภาฯ,สมาชิกสภาฯ และผู้เข้าร่วมประชุมทุกท่านสำหรับท่านที่ถามมาเกี่ยวกับเยียวยานักกีฬาฟุตบอล ที่บาดเจ็บคณะผู้บริหารได้เยียวยา ได้พาไปหาหมอ ได้แวะเยี่ยม ถามไถ่อยู่ตลอดครับ

**นายสมศักดิ์ วิลานันท์**

**ประธานสภาฯ** ในระเบียบวาระที่ 3 เรื่องเร่งด่วน (กระทู้ถาม) ได้ดำเนินการประชุมเสร็จสิ้นแล้ว ต่อไปผมจะขอดำเนินการไปในระเบียบวาระการประชุมถัดไปครับ

**ระเบียบวาระที่ ๔ เรื่องที่คณะกรรมการที่สภาท้องถิ่นตั้งขึ้นพิจารณาเสร็จแล้ว**

 **-ไม่มี-**

**ระเบียบวาระที่ 5 เรื่องเพื่อพิจารณา**

 **5.1 ญัตติ เรื่อง พิจารณาร่างข้อบัญญัติงบประมาณรายจ่ายประจำปีงบประมาณ พ.ศ. ๒๕๖7 (พิจารณาในวาระที่หนึ่ง ขั้นรับหลักการ)**

**นายสมศักดิ์ วิลานันท์**

**ประธานสภาฯ**  การพิจารณาร่างข้อบัญญัติงบประมาณรายจ่ายประจำปีงบประมาณ พ.ศ. ๒๕๖6 เพื่อสร้างความเข้าใจเป็นแนวทางเดียวกัน ขอเชิญเลขานุการสภา อบต. ได้ชี้แจงข้อระเบียบที่เกี่ยวข้อง ขอเชิญครับ

**นายญาณกิตต์ กันยาพงษ์**

**เลขานุการสภาฯ** ชี้แจงพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และแก้ไขเพิ่มเติม (ฉบับที่ 6) พ.ศ. ๒๕52 มาตรา ๘๗ กำหนดว่า งบประมาณรายจ่ายประจำปีและงบประมาณรายจ่ายเพิ่มเติมขององค์การบริหารส่วนตำบล ให้จัดทำเป็นข้อบัญญัติองค์การบริหารส่วนตำบล และเสนอได้ก็แต่โดยนายกองค์การบริหารส่วนตำบล ตามระเบียบและวิธีการที่กระทรวงมหาดไทยกำหนด

วรรคหกกำหนดว่า ในการพิจารณาร่างข้อบัญญัติงบประมาณรายจ่ายประจําปีหรือร่างข้อบัญญัติงบประมาณ รายจ่ายเพิ่มเติม สภาองค์การบริหารส่วนตําบลต้องพิจารณาให้แล้วเสร็จภายในหกสิบวันนับแต่วันที่ ได้รับร่างข้อบัญญัตินั้น เมื่อพ้นกําหนดเวลาดังกล่าวแล้ว ถ้าสภาองค์การบริหารส่วนตําบลพิจารณาไม่แล้วเสร็จ ให้ถือว่าสภาองค์การบริหารส่วนตําบลให้ความเห็นชอบตามที่นายกองค์การบริหารส่วนตําบลเสนอและให้ดําเนินการตามวรรคสามต่อไป

 วรรคแปดกำหนดว่า ในการพิจารณาร่างข้อบัญญัติงบประมาณรายจ่ายประจําปีหรือร่างข้อบัญญัติงบประมาณ รายจ่ายเพิ่มเติม สมาชิกสภาองค์การบริหารส่วนตําบลจะแปรญัตติเพิ่มเติมรายการหรือจํานวนในรายการมิได้ แต่อาจแปรญัตติได้ในทางลดหรือตัดทอนรายจ่าย ซึ่งมิได้เป็นรายจ่ายที่เป็นเงินส่งใช้ต้น เงินกู้ ดอกเบี้ยเงินกู้ หรือเงินที่กําหนดให้จ่ายตามกฎหมาย และในการพิจารณาของสภาองค์การบริหารส่วนตําบล การเสนอ การแปรญัตติ หรือการกระทําด้วยประการใดๆ ที่มีผลให้สมาชิกสภาองค์การบริหารส่วนตําบลมีส่วนไม่ว่าโดยทางตรงหรือโดยอ้อมในการใช้งบประมาณรายจ่ายจะกระทํามิได้

 ระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. ๒๕๔๗ แก้ไขเพิ่มเติมถึง (ฉบับที่ 2) พ.ศ. 2554 ข้อ ๔๕ วรรคสามกำหนดว่า ญัตติร่างข้อบัญญัติงบประมาณ จะพิจารณาสามวาระรวดเดียวไม่ได้ และในการพิจารณาวาระที่สอง ให้กำหนดระยะเวลาเสนอคำแปรญัตติไว้ไม่น้อยกว่ายี่สิบชั่วโมง นับแต่สภาท้องถิ่นมีมติรับหลักการแห่งร่างข้อบัญญัติงบประมาณ นั้น

ข้อ ๔๗ ในการพิจารณาญัตติร่างข้อบัญญัติวาระที่หนึ่ง ให้ที่ประชุมสภาท้องถิ่นปรึกษาในหลักการแห่งร่างข้อบัญญัติและลงมติว่าจะรับหลักการแห่งร่างข้อบัญญัตินั้นหรือไม่ หากมีสมาชิกสภาท้องถิ่นประสงค์จะอภิปราย ห้ามไม่ให้ลงมติก่อนที่สมาชิกสภาได้อภิปรายในเรื่องนั้นพอสมควรแล้ว

เพื่อประโยชน์แก่การพิจารณาร่างข้อบัญญัติวาระที่หนึ่ง สภาท้องถิ่นจะให้คณะกรรมการสภาท้องถิ่นพิจารราก่อนรับหลักการก็ได้

ข้อ ๔๘ ในกรณีที่สภาท้องถิ่นมีมติไม่รับหลักการแห่งร่างข้อบัญญัติในกรณีที่สภาท้องถิ่นมีมติไม่รับหลักการแห่งร่างข้อบัญญัติงบประมาณให้ประธานสภาท้องถิ่นนำปรึกษาในที่ประชุมสภาท้องถิ่น เพื่อเลือกสมาชิกสภาท้องถิ่นเป็นกรรมการในคณะกรรมการหาข้อยุติตามจำนวนที่กฎหมายว่าด้วยองค์กรปกครองส่วนท้องถิ่นนั้นกำหนด โดยให้นำวิธีการเลือกในข้อ ๑๒ แห่งระเบียบนี้ มาใช้บังคับโดยอนุโลม แล้วแจ้งมติไม่รับหลักการแห่งร่างข้อบัญญัติงบประมาณและรายชื่อกรรมการหาข้อยุติฝ่ายสภาท้องถิ่น กรณีองค์การบริหารส่วนจังหวัดหรือเทศบาลให้แจ้งผู้ว่าราชการจังหวัดทราบ กรณีองค์การบริหารส่วนตำบลให้แจ้งนายอำเภอทราบ ทั้งนี้ ให้ดำเนินการภายในสามวันนับแต่วันที่สภาท้องถิ่นมีมติไม่รับหลักการให้ประธานสภาท้องถิ่นทำหนังสือแจ้งมติของสภาท้องถิ่นที่ไม่รับหลักการแห่งร่างข้อบัญญัติงบประมาณให้ผู้บริหารท้องถิ่นทราบในวันถัดจากวันที่สภาท้องถิ่นมีมติไม่รับหลักการ ร่างข้อบัญญัติงบประมาณที่ผ่านการพิจารณาของคณะกรรมการหาข้อยุติตามวรรคหนึ่ง ให้สภาท้องถิ่นนำเข้าพิจารณาในวาระที่สองและวาระที่สาม ตามลำดับ

ข้อ ๔๙ ญัตติร่างข้อบัญญัติที่สภาท้องถิ่นลงมติรับหลักการแล้ว ถ้าจะต้องส่งให้คณะกรรมการแปรญัตติพิจารณา ให้ประธานสภาท้องถิ่นส่งร่างข้อบัญญัตินั้นไปให้คณะกรรมการแปรญัตติพิจารณาโดยละเอียด และที่ประชุมสภาท้องถิ่นจะต้องกำหนดระยะเวลาเสนอคำแปรญัตติต่อคณะกรรมการแปรญัตติด้วย

ภายในระยะเวลาเสนอคำแปรญัตติที่สภาท้องถิ่นกำหนดตามวรรคหนึ่ง ผู้บริหารท้องถิ่นหรือสมาชิกสภาท้องถิ่นผู้ใดเห็นควรจะแก้ไขเพิ่มเติมร่างข้อบัญญัติก็ให้เสนอคำแปรญัตติล่วงหน้าเป็นหนังสือ โดยให้แปรญัตติเป็นรายข้อและเสนอต่อประธานคณะกรรมการแปรญัตติ ในกรณีที่สมาชิกสภาท้องถิ่นเป็นผู้แปรญัตติจะต้องมีสมาชิกสภาท้องถิ่นรับรองเช่นเดียวกับการเสนอญัตติ

การเสนอคำแปรญัตติให้อนุโลมใช้ตามแบบท้ายระเบียบนี้

ในการพิจารณาร่างข้อบัญญัติวาระที่สอง กรณีการพิจารณาสามวาระรวดเดียว ผู้แปรญัตติอาจเสนอคำแปรญัตติด้วยวาจาได้

**นายสมศักดิ์ วิลานันท์**

**ประธานสภาฯ** เมื่อสมาชิกสภาฯทุกท่านเข้าใจระเบียบแนวทางปฏิบัติแล้ว กระผมขอดำเนินการประชุมใน วาระที่หนึ่ง ขั้นรับหลักการร่างข้อบัญญัติงบประมาณรายจ่ายประจำปีงบประมาณ พ.ศ. 2567 ต่อไปครับ

**วาระที่หนึ่ง ขั้นรับหลักการ**

ขอเชิญนายก อบต.โดมประดิษฐ์ แถลงงบประมาณรายจ่ายประจำปีงบประมาณ พ.ศ. ๒๕๖7 ต่อสภาฯ ขอเชิญครับ

**นางวาสนา คำโส**

**นายก อบต.** กราบเรียน ท่านประธานสภา อบต.โดมประดิษฐ์ และสมาชิกสภาองค์การบริหารส่วนตำบลโดมประดิษฐ์ บัดนี้ถึงเวลาที่ผู้บริหารท้องถิ่นขององค์การบริหารส่วนตำบลโดมประดิษฐ์ จะได้เสนอร่างข้อบัญญัติงบประมาณรายจ่ายประจำปีต่อสภาองค์การบริหารส่วนตำบลโดมประดิษฐ์ ฉะนั้นในโอกาสนี้ผู้บริหารท้องถิ่นองค์การบริหารส่วนตำบลโดมประดิษฐ์ จึงขอชี้แจงให้ท่านประธานสภาฯ และสมาชิกทุกท่านได้ทราบถึงสถานะการคลัง ตลอดจนหลักการและแนวนโยบายการดำเนินการ ในปีงบประมาณ พ.ศ. 2567 ดังต่อไปนี้

**๑. สถานะการคลัง**

๑.๑ งบประมาณรายจ่ายทั่วไป

ในปีงบประมาณ พ.ศ. ๒๕66 ณ วันที่ 31 กรกฎาคม พ.ศ. ๒๕66 องค์กรปกครองส่วนท้องถิ่นมีสถานะการเงินดังนี้

 ๑.๑.๑ เงินฝากธนาคาร จำนวน 58,154,757.80 บาท

๑.๑.๒ เงินสะสม จำนวน 19,706,845.74 บาท

๑.๑.๓ เงินทุนสำรองเงินสะสม จำนวน 18,198,676.06 บาท

๑.๑.๔ รายการที่ได้กันเงินไว้แบบก่อหนี้ผูกพันและยังไม่ได้เบิกจ่ายจำนวน 0 โครงการ

 รวม 0 บาท

๑.๑.๕ รายการที่ได้กันเงินไว้ยังไม่ได้ก่อหนี้ผูกพัน จำนวน 11 โครงการ รวม 2,031,800.00 บาท

๑.๒ เงินกู้คงค้าง ๐ บาท

**๒. การบริหารงบประมาณ ในปีงบประมาณ พ.ศ. ๒๕65 ณ วันที่ 30 กันยายน 2565**

(2.๑) รายรับจริง จำนวน 98,203,139.95 บาท ประกอบด้วย

หมวดภาษีอากร จำนวน 338,748.74 บาท

หมวดค่าธรรมเนียม ค่าปรับ และใบอนุญาต จำนวน 144,100.80 บาท

หมวดรายได้จากทรัพย์สิน จำนวน 177,146.05 บาท

หมวดรายได้จากสาธารณูปโภคและการพาณิชย์ จำนวน 0.00 บาท

หมวดรายได้เบ็ดเตล็ด จำนวน 183,786.00 บาท

หมวดรายได้จากทุน จำนวน 115.00 บาท

หมวดภาษีจัดสรร จำนวน 38,944,955.36 บาท

หมวดเงินอุดหนุนทั่วไป จำนวน 58,414,288.00 บาท

 (๒.2) เงินอุดหนุนที่รัฐบาลให้โดยระบุวัตถุประสงค์ จำนวน 5,780,000.00 บาท

 (2.๓) รายจ่ายจริง จำนวน 83,755,696.59 บาท ประกอบด้วย

 งบกลาง จำนวน 22,640,223.00 บาท

 งบบุคลากร จำนวน 26,841,055.00 บาท

 งบดำเนินงาน จำนวน 14,967,248.59 บาท

งบลงทุน จำนวน 12,448,320.00 บาท

 งบเงินอุดหนุน จำนวน 6,858,850.00 บาท

 งบรายจ่ายอื่น จำนวน 0 บาท

 (2.๔) รายจ่ายที่จ่ายจากเงินอุดหนุนที่รัฐบาลให้โดยระบุวัตถุประสงค์ จำนวน 30,000.00 บาท

 (2.๕) มีการจ่ายเงินสะสมเพื่อดำเนินการตามอำนาจหน้าที่ จำนวน ๐ บาท

 (2.6) รายจ่ายที่จ่ายจากเงินทุนสำรองเงินสะสม จำนวน 0 บาท

 (2.7) รายจ่ายที่จ่ายจากเงินกู้ จำนวน 0 บาท

**1. รายรับ**

| **ประเภทรายรับ** | **รายรับจริง** **ปีงบประมาณ** **พ.ศ. ๒๕65** | **ประมาณการ** **ปีงบประมาณ** **พ.ศ. ๒๕66** | **ประมาณการ ปีงบประมาณ** **พ.ศ. ๒๕๖7** |
| --- | --- | --- | --- |
| **รายได้จัดเก็บ** |
|  หมวดภาษีอากร | 338,748.74 | 125,000.00 | 325,000.00 |
|  หมวดค่าธรรมเนียม ค่าปรับ และใบอนุญาต | 144,100.80 | 107,000.00 | 82,300.00 |
|  หมวดรายได้จากทรัพย์สิน | 177,146.05 | 250,000.00 | 200,000.00 |
|  หมวดรายได้เบ็ดเตล็ด | 183,786.00 | 250,000.00 | 160,000.00 |
|  หมวดรายได้จากทุน |  115.00 | 0.00 | 0.00 |
| **รวมรายได้จัดเก็บ** | **843,896.59**  | **732,000.00** | **767,300.00** |
| **รายได้ที่รัฐบาลเก็บแล้วจัดสรรให้องค์กรปกครองส่วนท้องถิ่น** |
|  หมวดภาษีจัดสรร | 38,944,955.36 | 36,831,600.00 | 36,470,000.00 |
| **รวมรายได้ที่รัฐบาลเก็บแล้วจัดสรรให้องค์กรปกครองส่วนท้องถิ่น** | **38,944,955.36** | **36,831,600.00** | **36,470,000.00** |
| **รายได้ที่รัฐบาลอุดหนุนให้องค์กรปกครองส่วนท้องถิ่น** |
|  หมวดเงินอุดหนุน | 58,414,288.00 | 56,936,400.00 | 63,162,700.00 |
| **รวมรายได้ที่รัฐบาลอุดหนุน****ให้องค์กรปกครองส่วนท้องถิ่น** | **58,414,288.00** | **56,936,400.00** | **63,162,700.00** |
| **รวมทั้งสิ้น** |  **98,203139.95** | **94,500,000.00** | **100,400,000.00** |

**2. รายจ่าย**

|  |  |  |  |
| --- | --- | --- | --- |
| **รายจ่าย** | **รายจ่ายจริง****ปีงบประมาณ** **พ.ศ. ๒๕65** | **ประมาณการ****ปีงบประมาณ** **พ.ศ. ๒๕66** | **ประมาณการ****ปีงบประมาณ** **พ.ศ. ๒๕๖7** |
| **จ่ายจากงบประมาณ** |
|  งบกลาง | 22,640,223.00 | 23,775,950.00 | 24,503,946.00 |
|  งบบุคลากร | 26,841,055.00 | 31,559,640.00 | 36,098,346.00 |
|  งบดำเนินงาน | 14,967,248.59 | 15,722,910.00 | 19,587,708.00 |
|  งบลงทุน | 12,448,320.00 | 15,473,400.00 | 12,991,200.00 |
|  งบเงินอุดหนุน | 6,858,850.00 | 7,968,100.00 | 7,218,800.00 |
| **รวมจ่ายจากงบประมาณ** | **83,755,696.59** | **94,500,000.00** | **100,400,000.00** |

**บันทึกหลักการและเหตุผล**

**ประกอบร่างข้อบัญญัติ งบประมาณรายจ่ายประจำปีงบประมาณ พ.ศ. ๒๕๖7**

**ขององค์การบริหารส่วนตำบลโดมประดิษฐ์ อำเภอน้ำยืน จังหวัดอุบลราชธานี**

|  |  |
| --- | --- |
| **ด้าน** | **ยอดรวม** |
| **ด้านบริหารงานทั่วไป** |
|  แผนงานบริหารงานทั่วไป | 18,624,180.00 |
|  แผนงานการรักษาความสงบภายใน | 2,360,480.00 |
| **ด้านบริการชุมชนและสังคม** |
|  แผนงานการศึกษา | 30,439,108.00 |
|  แผนงานสาธารณสุข | 2,544,940.00 |
|  แผนงานสังคมสงเคราะห์ | 1,303,760.00 |
|  แผนงานเคหะและชุมชน | 868,120.00 |
|  แผนงานสร้างความเข้มแข็งของชุมชน | 270,000.00 |
|  แผนงานการศาสนาวัฒนธรรมและนันทนาการ | 2,364,500.00 |
| **ด้านการเศรษฐกิจ** |
|  แผนงานอุตสาหกรรมและการโยธา | 16,109,086.00 |
|  แผนงานการเกษตร | 741,400.00 |
| **ด้านการดำเนินงานอื่น** |
|  แผนงานงบกลาง | 24,774,426.00 |
| **งบประมาณรายจ่ายทั้งสิ้น** | **100,4๐๐,๐๐๐.๐๐** |

**ข้อบัญญัติงบประมาณรายจ่ายประจำปีงบประมาณ พ.ศ. ๒๕๖7**

**องค์การบริหารส่วนตำบลโดมประดิษฐ์ อำเภอน้ำยืน จังหวัดอุบลราชธานี**

โดยที่เป็นการสมควรตั้งงบประมาณรายจ่ายประจำปีงบประมาณ พ.ศ. ๒๕๖7 อาศัยอำนาจตามความในพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ มาตรา ๘๗ จึงตราข้อบัญญัติขึ้นไว้โดยความเห็นของสภาองค์การบริหารส่วนตำบลโดมประดิษฐ์ และโดยการอนุมัติของนายอำเภอน้ำยืน

 ข้อ ๑. ข้อบัญญัติ นี้เรียกว่า ข้อบัญญัติงบประมาณรายจ่ายประจำปีงบประมาณ พ.ศ. ๒๕๖7

 ข้อ ๒. ข้อบัญญัติ นี้ให้ใช้บังคับตั้งแต่วันที่ ๑ ตุลาคม พ.ศ. ๒๕66เป็นต้นไป

ข้อ ๓. งบประมาณรายจ่ายประจำปีงบประมาณ พ.ศ. ๒๕๖7 เป็นจำนวนรวมทั้งสิ้น

100,4๐๐,๐๐๐.๐๐ บาท

ข้อ ๔. งบประมาณรายจ่ายทั่วไป จ่ายจากรายได้จัดเก็บเอง หมวดภาษีจัดสรร และหมวดเงินอุดหนุนทั่วไป เป็นจำนวนรวมทั้งสิ้น 100,400,000 บาท โดยแยกรายละเอียดตามแผนงานดังนี้

|  |  |
| --- | --- |
| **แผนงาน** | **ยอดรวม** |
| **ด้านบริหารงานทั่วไป** |
|  แผนงานบริหารงานทั่วไป | 18,624,180.00 |
|  แผนงานการรักษาความสงบภายใน | 2,360,480.00 |
| **ด้านบริการชุมชนและสังคม** |
|  แผนงานการศึกษา | 30,439,108.00 |
|  แผนงานสาธารณสุข | 2,544,940.00 |
|  แผนงานสังคมสงเคราะห์ | 1,303,760.00 |
|  แผนงานเคหะและชุมชน | 868,120.00 |
|  แผนงานสร้างความเข้มแข็งของชุมชน | 270,000.00 |
|  แผนงานการศาสนาวัฒนธรรมและนันทนาการ | 2,364,500.00 |
| **ด้านการเศรษฐกิจ** |
|  แผนงานอุตสาหกรรมและการโยธา | 16,109,086.00 |
|  แผนงานการเกษตร | 741,400.00 |
| **ด้านการดำเนินงานอื่น** |
|  แผนงานงบกลาง | 24,774,426.00 |
| **งบประมาณรายจ่ายทั้งสิ้น** | **100,4๐๐,๐๐๐.๐๐** |

ข้อ ๕. งบประมาณรายจ่ายเฉพาะกาล จ่ายจากรายได้ เป็นจำนวนรวมทั้งสิ้น 0 บาท

ข้อ ๖. ให้นายกองค์การบริหารส่วนตำบลโดมประดิษฐ์ ปฏิบัติการเบิกจ่ายเงินงบประมาณที่ได้รับอนุมัติเป็นไปตามระเบียบการเบิกจ่ายเงินขององค์การบริหารส่วนตำบล

ข้อ ๗. ให้นายกองค์การบริหารส่วนตำบลโดมประดิษฐ์ มีหน้าที่รักษาการให้เป็นไปตามข้อบัญญัตินี้

**นายสมศักดิ์ วิลานันท์**

**ประธานสภาฯ** ตามที่ท่านนายกองค์การบริหารส่วนตำบลโดมประดิษฐ์ ได้แถลงงบประมาณ ประกอบงบประมาณรายจ่ายประจำปีงบประมาณ พ.ศ. 2567 ไปแล้วนั้น ต่อไปขอให้ท่านสมาชิกสภาฯทุกท่าน ได้ตรวจสอบและพิจารณาร่างข้อบัญญัติงบประมาณรายจ่าย ประจำปีงบประมาณ พ.ศ. ๒๕๖7 ซึ่งในวันนี้เป็นการพิจารณาในวาระที่หนึ่ง (ขั้นรับหลักการ) ว่าควรจะรับหลักการร่างข้อบัญญัติดังกล่าวหรือไม่ อย่างไร หรือมีสมาชิกท่านใดจะแสดงความคิดเห็นก่อนที่จะมีการลงมติในการรับหลักการหรือไม่ เชิญครับ

**ที่ประชุม** -ไม่มีการแสดงความคิดเห็น-

**นายสมศักดิ์ วิลานันท์**

**ประธานสภาฯ** - ผมขอให้สมาชิกสภาองค์การบริหารส่วนตำบลโดมประดิษฐ์ทุกท่าน ร่วมกันตรวจสอบและพิจารณาร่างข้อบัญญัติงบประมาณรายจ่าย ประจำปีงบประมาณ พ.ศ. ๒๕๖7 อย่างละเอียดถี่ถ้วนด้วยครับ

 - ถ้าไม่สมาชิกสภาฯท่านใดแสดงความคิดเห็น ผมจะขอมติที่ประชุมสภาฯ ในวาระที่หนึ่ง (ขั้นรับหลักการ) ร่างข้อบัญญัติงบประมาณรายจ่ายประจำปีงบประมาณ พ.ศ. ๒๕๖7 โดยทำการยกมือครับ แต่ก่อนที่จะมีการลงมติรับหลักการ/ไม่รับหลักการ ขอเชิญเลขานุการสภาฯนับองค์ประชุมครับ

**นายญาณกิตต์ กันยาพงษ์**

**เลขานุการสภาฯ** มีสมาชิกสภาฯอยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่านครับ

**นายสมศักดิ์ วิลานันท์**

**ประธานสภาฯ** ต่อไปผมจะขอมติที่ประชุมสภาในวาระที่หนึ่ง (ขั้นรับหลักการ) ร่างข้อบัญญัติงบประมาณรายจ่ายประจำปีงบประมาณ พ.ศ. 2567 โดยทำการยกมือครับ

**มติที่ประชุม** **ไม่รับหลักการ - เสียง**

 **รับหลักการ 19 เสียง**

 **งดออกเสียง 2 เสียง**

 **(สภามีมติรับหลักการเมื่อ เวลา 11.00 น.)**

**นายสมศักดิ์ วิลานันท์**

**ประธานสภาฯ** ผมในนามประธานสภาฯ พร้อมด้วยนายโฮม บัวหอม ของดออกเสียง เป็นอันว่าที่ประชุมสภาองค์การบริหารส่วนตำบลแห่งนี้ได้มีมติรับหลักการในร่างข้อบัญญัติงบประมาณรายจ่ายประจำปีงบประมาณ พ.ศ. ๒๕๖7 วาระที่หนึ่ง จำนวน 19 เสียง ไม่รับหลักการ ไม่มี และงดออกเสียง 2 เสียง เมื่อที่ประชุมสภามีมติรับหลักการร่างข้อบัญญัติงบประมาณรายจ่าย ประจำปีงบประมาณ พ.ศ. ๒๕๖7 วาระที่หนึ่ง ขั้นตอนรับหลักการแล้ว ลำดับต่อไป ขอเชิญเลขานุการสภา อบต. ได้ชี้แจงข้อระเบียบกฎหมายที่เกี่ยวข้องครับ

**นายญาณกิตต์ กันยาพงษ์**

**เลขานุการสภาฯ** ระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ. ๒๕๔๗ แก้ไขเพิ่มเติมถึง (ฉบับที่ ๒) พ.ศ. ๒๕๕๔

ข้อ ๔๕ ญัตติร่างข้อบัญญัติที่ประชุมสภาท้องถิ่นต้องพิจารณาเป็นสามวาระ แต่ที่ประชุมสภาท้องถิ่นจะอนุมัติให้พิจารณาสามวาระรวดเดียวก็ได้

ในการพิจารณาสามวาระรวดเดียว ผู้บริหารท้องถิ่นหรือสมาชิกสภาท้องถิ่นจำนวนไม่น้อยกว่าหนึ่งในสามของจำนวนผู้ที่อยู่ในที่ประชุมจะเป็นผู้เสนอก็ได้ เมื่อที่ประชุมสภาท้องถิ่นอนุมัติให้พิจารณาสามวาระรวดเดียวแล้ว การพิจารณาวาระที่สองนั้นให้ที่ประชุมสภาท้องถิ่นเป็นกรรมการแปรญัตติเต็มสภา โดยให้ประธานที่ประชุมเป็นประธานคณะกรรมการแปรญัตติ

ญัตติร่างข้อบัญญัติงบประมาณจะพิจารณาสามวาระรวดเดียวไม่ได้ และในการพิจารณาวาระที่สอง ให้กำหนดระยะเวลาเสนอคำแปรญัตติไว้ไม่น้อยกว่ายี่สิบสี่ชั่วโมงนับแต่สภาท้องถิ่นมีมติรับหลักการแห่งร่างข้อบัญญัติงบประมาณนั้น

ข้อ ๕๐ เมื่อคณะกรรมการแปรญัตติได้พิจารณาแล้วจะต้องเสนอร่างข้อบัญญัตินั้นตามร่างเดิม และตามที่มีการแก้ไขเพิ่มเติม พร้อมทั้งรายงานและบันทึกความเห็นยื่นต่อประธานสภาท้องถิ่นรายงานนั้นอย่างน้อยจะต้องระบุว่าได้มีหรือไม่มีการแก้ไขเพิ่มเติมในตอนหรือข้อใดบ้าง การแปรญัตติและมติของคณะกรรมการแปรญัตติเกี่ยวด้วยการแปรญัตตินั้นเป็นประการใด การสงวนความเห็นของกรรมการแปรญัตติ ตลอดจนการสงวนคำแปรญัตติด้วย และให้ประธานสภาท้องถิ่นส่งรายงานนั้นแก่สมาชิกสภาท้องถิ่นไม่น้อยกว่ายี่สิบสี่ชั่วโมงก่อนวันประชุมพิจารณาเว้นแต่กรณีต้องพิจารณาเป็นการด่วน

ให้คณะกรรมการแปรญัตติไปร่วมประชุมสภาท้องถิ่นด้วยเพื่อแถลงประกอบรายงานหรือชี้แจงข้อสงสัยต่างๆ เกี่ยวกับรายงานนั้น

**- พิจารณากำหนดจำนวนคณะกรรมการแปรญัตติ และพิจารณาคัดเลือก คณะกรรมการแปรญัตติร่างข้อบัญญัติงบประมาณรายจ่ายประจำปีงบประมาณ พ.ศ. 2567**

**นายสมศักดิ์ วิลานันท์**

**ประธานสภาฯ** ก่อนที่จะเสนอว่าควรคัดเลือกคณะกรรมการแปรญัตติในการทำหน้าที่แปรญัตติร่างข้อบัญญัติในครั้งนี้ กี่คน และจะเสนอใครบ้างนั้น ขอเชิญเลขานุการสภาฯได้ชี้แจงระเบียบกฎหมายที่เกี่ยวข้อง ขอเชิญครับ

**นายญาณกิตต์ กันยาพงษ์**

**เลขานุการสภาฯ**  ระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. ๒๕๔๗ แก้ไขเพิ่มเติมถึง (ฉบับที่ 2) พ.ศ. 2554

ข้อ ๑๐๓ คณะกรรมการสภาท้องถิ่นมี ๒ ประเภท คือ

(๑) คณะกรรมการสามัญ ประกอบด้วยสมาชิกสภาท้องถิ่น มีจำนวนไม่น้อยกว่าสามคนแต่ไม่เกินเจ็ดคน

(๒) คณะกรรมการวิสามัญ ประกอบด้วยสมาชิกสภาท้องถิ่น หรือบุคคลที่ไม่ได้เป็นสมาชิกสภาท้องถิ่น มีจำนวนไม่น้อยกว่าสามคนแต่ไม่เกินเจ็ดคน

ข้อ ๑๐๔ คณะกรรมการสภาท้องถิ่น มีหน้าที่กระทำกิจกรรมหรือพิจารณาสอบสวนเรื่องใดๆ อันอยู่ในกิจการของสภาท้องถิ่นและรายงานต่อสภาท้องถิ่น

สภาท้องถิ่นแต่งตั้งคณะกรรมการวิสามัญเพื่อพิจารณากิจการของสภาเป็นกรณีพิเศษ

ข้อ ๑๐๕ ภายใต้ข้อบังคับข้อ ๑๐๓ และข้อ ๑๐๔ สภาท้องถิ่นมีอำนาจเลือกสมาชิกสภาท้องถิ่นชุดต่างๆ ตามความจำเป็นต่อกิจการในหน้าที่ของสภาท้องถิ่น ดังนี้

 (๑) คณะกรรมการสามัญประจำสภาองค์การบริหารส่วนจังหวัด

 (๒) คณะกรรมการตรวจรายงานการประชุม

 (๓) คณะกรรมการแปรญัตติร่างข้อบัญญัติ

 (๔) คณะกรรมการอื่นๆ ตามที่สภาท้องถิ่นเห็นสมควร

 ข้อ ๑๐๖ กรรมการสภาท้องถิ่นพ้นจากหน้าที่เมื่อ

 (๑) ลาออกโดยยื่นหนังสือลาออกต่อประธานสภาท้องถิ่น

 (๒) ตาย

 (๓) สมาชิกสภาพของสมาชิกท้องถิ่นของผู้นั้นสิ้นสุดลง

(๔) เลือกคณะกรรมการสภาท้องถิ่นขึ้นใหม่ หรืองานที่ได้รับมอบหมายเสร็จสิ้น

 (๕) สภาท้องถิ่นมีมติให้พ้นจากหน้าที่

ข้อ 107 ภายใต้บังคับข้อ 103 วิธีเลือกคณะกรรมการสภาท้องถิ่น ให้สมาชิกสภาท้องถิ่นหรือผู้บริหารท้องถิ่นเสนอชื่อสมาชิกสภาท้องถิ่นหรือบุคคลที่ไม่ได้เป็นสมาชิกสภาท้องถิ่นแล้วแต่กรณี ในกรณีที่สมาชิกสภาท้องถิ่นเป็นผู้เสนอต้องมี สมาชิกสภาท้องถิ่นรับรองไม่น้อยกว่าสองคน ส่วนกรณีที่ผู้บริหารท้องถิ่นเป็นผู้เสนอไม่ต้องมีผู้รับรอง

 การเสนอชื่อให้เสนอได้โดยไม่จำกัดจำนวน เว้นแต่ที่ประชุมมีมติเป็นอย่างอื่น และให้นำวิธีการเลือกตามข้อ 12 มาใช้บังคับโดยอนุโลม

**นายสมศักดิ์ วิลานันท์**

**ประธานสภาฯ** ตามที่เลขานุการสภาฯ ได้อ่านระเบียบที่เกี่ยวข้องให้ที่ประชุมทราบแล้วนั้น ลำดับต่อไปผมขอให้สมาชิกสภาฯคัดเลือกคณะกรรมการแปรญัตติ จำนวนไม่น้อยกว่าสามคนแต่ไม่เกินเจ็ดคน ในการทำหน้าที่แปรญัตติร่างข้อบัญญัติครั้งนี้ โดยขอให้มีการคัดเลือกคณะกรรมการแปรญัตติทีละคน คือเลือกคนที่หนึ่งก่อน แล้วจึงเลือกคนถัดไป จนครบตามจำนวนที่สภาท้องถิ่นได้มีมติกำหนดไว้

แต่ก่อนที่จะมีการเลือกคณะกรรมการแปรญัตติ ผมจะขอมติที่ประชุมสภาฯเสนอว่า จะให้มีการตั้งคณะกรรมการแปรญัตติจำนวนกี่คน เชิญครับ

**นายรมย์พร นาวา**

**ส.อบต. หมู่ที่ 11** ผมขอเสนอให้มีการตั้งคณะกรรมการแปรญัตติ จำนวน 5 คน ครับ

ผู้รับรองคือ 1. นายบาง วิเวก

 2. นายบุญธรรม บาตสุวรรณ์

**นายสมศักดิ์ วิลานันท์**

**ประธานสภาฯ** มีท่านใดจะเสนอเป็นอย่างอื่นหรือไม่ครับ

**มติที่ประชุม** ไม่มีการเสนอเป็นอย่างอื่นและเห็นด้วยตามที่เสนอ จึงมีมติให้ตั้งคณะกรรมการแปรญัตติ จำนวน 5 คน

**นายสมศักดิ์ วิลานันท์**

**ประธานสภาฯ** ต่อไปขอให้สมาชิกสภาฯ ทำการเลือกคณะกรรมการแปรญัตติทีละคน คือเลือกคนที่หนึ่งก่อน แล้วจึงเลือกคนถัดไป ขอเชิญเสนอชื่อเลือกคณะกรรมการแปรญัตติ คนที่ 1 เชิญครับ

**นายบาง วิเวก**

**ส.อบต. หมู่ที่ 4 ผมขอเสนอ นายรมย์พร นาวา ครับ**

**นายสมศักดิ์ วิลานันท์**

**ประธานสภาฯ** ผมขอผู้รับรองด้วยครับ

ผู้รับรอง ๑. นายสุดใจ ทวีพัฒน์

 ๒. นางสาวจินตนา บุญเกิด

**นายสมศักดิ์ วิลานันท์**

**ประธานสภาฯ** ไม่ทราบว่ามีสมาชิกสภาฯท่านใด จะเสนอชื่อท่านอื่นเพิ่มเติมอีกหรือไม่ครับ

**ที่ประชุม** -ไม่มี-

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกสภาฯท่านใดเสนอชื่อเพิ่มเติมเป็นอันว่า นายรมย์พร นาวา ตำแหน่ง ส.อบต. หมู่ที่ 11 ได้รับเลือกเป็นคณะกรรมการแปรญัตติฯ คนที่ 1

**นายสมศักดิ์ วิลานันท์**

**ประธานสภาฯ** ต่อไปขอเชิญเสนอชื่อเลือกคณะกรรมการแปรญัตติ คนที่ 2 เชิญครับ

**นายสุข มะโล**

**ส.อบต. หมู่ที่ 6 ผมขอเสนอ นายเสาร์ ริสา ครับ**

**นายสมศักดิ์ วิลานันท์**

**ประธานสภาฯ** ผมขอผู้รับรองด้วยครับ

ผู้รับรอง ๑. นายพรมรัตน์ บัวพัน

 ๒. นายขันไชย นินเนตร์

**นายสมศักดิ์ วิลานันท์**

**ประธานสภาฯ** ไม่ทราบว่ามีสมาชิกสภาฯท่านใด จะเสนอชื่อท่านอื่นเพิ่มเติมอีกหรือไม่ครับ

**ที่ประชุม** -ไม่มี-

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกสภาฯท่านใดเสนอชื่อเพิ่มเติมเป็นอันว่า นายเสาร์ ริสา ตำแหน่ง ส.อบต. หมู่ที่ 20 ได้รับเลือกเป็นคณะกรรมการแปร ญัตติฯ คนที่ 2

**นายสมศักดิ์ วิลานันท์**

**ประธานสภาฯ** ต่อไปขอเชิญเสนอชื่อเลือกคณะกรรมการแปรญัตติ คนที่ 3 เชิญครับ

**นายสุดใจ ทวีพัฒน์**

**ส.อบต. หมู่ที่ 5 ผมขอเสนอ นางวรรณี ทองวัน ครับ**

**นายสมศักดิ์ วิลานันท์**

**ประธานสภาฯ** ผมขอผู้รับรองด้วยครับ

ผู้รับรอง ๑. นายตก สุกะลา

 ๒. นายวิรัตน์ พันนารี

**นายสมศักดิ์ วิลานันท์**

**ประธานสภาฯ** ไม่ทราบว่ามีสมาชิกสภาฯท่านใด จะเสนอชื่อท่านอื่นเพิ่มเติมอีกหรือไม่ครับ

**ที่ประชุม** -ไม่มี-

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกสภาฯท่านใดเสนอชื่อเพิ่มเติมเป็นอันว่า นางวรรณี ทองวัน ตำแหน่ง ส.อบต. หมู่ที่ 19 ได้รับเลือกเป็นคณะกรรมการแปรญัตติฯ คนที่ 3

**นายสมศักดิ์ วิลานันท์**

**ประธานสภาฯ** ต่อไปขอเชิญเสนอชื่อเลือกคณะกรรมการแปรญัตติ คนที่ 4 เชิญครับ

**นางสาวจินตนา บุญเกิด**

**ส.อบต. หมู่ที่ 10 ดิฉัน ขอเสนอ นายพิน ชัยหาวงษ์**

**นายสมศักดิ์ วิลานันท์**

**ประธานสภาฯ** ผมขอผู้รับรองด้วยครับ

ผู้รับรอง ๑. นายดิเรก สาคร

 ๒. นายบุญธรรม บาตสุวรรณ์

**นายสมศักดิ์ วิลานันท์**

**ประธานสภาฯ** ไม่ทราบว่ามีสมาชิกสภาฯท่านใด จะเสนอชื่อท่านอื่นเพิ่มเติมอีกหรือไม่ครับ

**ที่ประชุม** -ไม่มี-

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกสภาฯท่านใดเสนอชื่อเพิ่มเติมเป็นอันว่า นายบาง วิเวก ตำแหน่ง ส.อบต. หมู่ที่ 4 ได้รับเลือกเป็นคณะกรรมการแปรญัตติฯ คนที่ 4

**นายสมศักดิ์ วิลานันท์**

**ประธานสภาฯ** ต่อไปขอเชิญเสนอชื่อเลือกคณะกรรมการแปรญัตติ คนที่ 5 เชิญครับ

**นายขันไชย นินเนตร์**

**ส.อบต. หมู่ที่ 9 ผมขอเสนอ นายถวิล ตันถา ครับ**

**นายสมศักดิ์ วิลานันท์**

**ประธานสภาฯ** ผมขอผู้รับรองด้วยครับ

ผู้รับรอง ๑. นายเพ็ง ขันเลศ

 ๒. นายชูตินันท์ วิลานันท์

**นายสมศักดิ์ วิลานันท์**

**ประธานสภาฯ** ไม่ทราบว่ามีสมาชิกสภาฯท่านใด จะเสนอชื่อท่านอื่นเพิ่มเติมอีกหรือไม่ครับ

**ที่ประชุม** -ไม่มี-

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกสภาฯท่านใดเสนอชื่อเพิ่มเติมเป็นอันว่า นายถวิล ตันถา ตำแหน่ง ส.อบต. หมู่ที่ 3 ได้รับเลือกเป็นคณะกรรมการแปรญัตติฯ คนที่ 5

**นายสมศักดิ์ วิลานันท์**

**ประธานสภาฯ** ตามที่สมาชิกสภาฯ ได้เสนอชื่อคัดเลือกคณะกรรมการแปรญัตติมานั้น ได้จำนวนครบ 5 คนตามลำดับแล้ว และไม่มีการเสนอชื่อเกิน 2 คน ซึ่งตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. ๒๕๔๗ ข้อ 103 (1) คณะกรรมการสามัญ ประกอบด้วยสมาชิกสภาท้องถิ่น มีจำนวนไม่น้อยกว่าสามคนแต่ไม่เกินเจ็ดคนครับ

 ขอให้เลขานุการสภาสรุปและแจ้งรายชื่อคณะกรรมการแปรญัตติในครั้งนี้ครับ

**นายญาณกิตต์ กันยาพงษ์**

**เลขานุการสภาฯ** ผมขอสรุปและขอแจ้งรายชื่อคณะกรรมการแปรญัตติจำนวนห้าคน ตามรายชื่อดังต่อไปนี้

 ๑. นายรมย์พร นาวา

2. นายเสาร์ ริสา

 3. นางวรรณี ทองวัน

 4. นายพิน ชัยหาวงษ์

 5. นายถวิล ตันถา

**นายญาณกิตต์ กันยาพงษ์**

**เลขานุการสภาฯ** เมื่อได้คณะกรรมการแปรญัตติแล้ว ผมขอนำเรียนชี้แจงในระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. 2547 แก้ไขเพิ่มเติมถึง (ฉบับที่ 2) พ.ศ. 2554 ข้อ 109 การนัดประชุมและเปิดประชุมคณะกรรมการสภาท้องถิ่นครั้งแรก ให้เป็นหน้าที่ของเลขานุการสภาท้องถิ่น ให้คณะกรรมการสภาท้องถิ่นคณะหนึ่งๆ เลือกประธานกรรมการและเลขานุการจากกรรมการสภาท้องถิ่นคณะนั้นๆ ในการประชุมคณะกรรมการสภาท้องถิ่นต้องมีกรรมการมาประชุมไม่น้อยกว่ากึ่งหนึ่งของจำนวนกรรมการทั้งหมด จึงจะเป็นองค์ประชุม มติของคณะกรรมการสภาท้องถิ่นให้ถือเสียงข้างมาก กรณีคะแนนเสียงเท่ากันให้ประธานกรรมการออกเสียงชี้ขาด

เพราะฉะนั้น ผมในฐานะเลขานุการสภาท้องถิ่น จะได้ทำการนัดประชุมและเปิดประชุมคณะกรรมการสภาท้องถิ่น ตามระเบียบต่อไปครับ

 - **พิจารณากำหนดระยะเวลาเสนอคำแปรญัตติร่างข้อบัญญัติงบประมาณรายจ่ายประจำปีงบประมาณ พ.ศ. 2567**

**นายสมศักดิ์ วิลานันท์**

**ประธานสภาฯ** ขอเชิญเลขานุการสภาฯ ชี้แจงในระเบียบกฎหมายที่เกี่ยวข้องครับ

**นายญาณกิตต์ กันยาพงษ์**

**เลขานุการสภาฯ** ตามระเบียบกระทรวงมหาดไทยว่าด้วยขอบังคับการประชุมสภาท้องถิ่น พ.ศ. 2547 แก้ไขเพิ่มเติมถึงฉบับที่ 2 พ.ศ. 2554 ข้อ 49 กำหนดว่าญัตติร่างข้อบัญญัติที่สภาท้องถิ่นลงมติรับหลักการแล้ว ถ้าจะต้องส่งให้คณะกรรมการแปรญัตติพิจารณาให้ประธานสภาส่งร่างข้อบัญญัตินั้นไปให้คณะกรรมการแปรญัตติพิจารณาโดยละเอียด และที่ประชุมสภาท้องถิ่นจะต้องกำหนดระยะเวลาเสนอคำแปรญัตติต่อคณะกรรมการแปรญัตติด้วย

**นายสมศักดิ์ วิลานันท์**

**ประธานสภาฯ** ขอเชิญที่ประชุมเสนอกำหนดระยะเวลาเสนอคำแปรญัตติครับ

**นายประยูร ประพาล**

**ส.อบต. หมู่ที่ 16** ขอเสนอให้กำหนดระยะเวลายื่นเสนอคำแปรญัตติ ในระหว่างวันที่ 23 - 25 สิงหาคม 2566 ตั้งแต่เวลา 08.30 – 16.30 น. ระยะเวลารวม 24 ชั่วโมง โดยสามารถยื่นเสนอคำแปรญัตติได้ที่ห้องประชุมสภาองค์การบริหารส่วนตำบลโดมประดิษฐ์ ชั้น 2

**นายสมศักดิ์ วิลานันท์**

**ประธานสภาฯ** ผมขอผู้รับรองด้วยครับ

ผู้รับรอง ๑. นายถวิล ตันถา

 ๒. นางวรรณี ทองวัน

**นายสมศักดิ์ วิลานันท์**

**ประธานสภาฯ** - มีท่านใดจะเสนอเป็นอย่างอื่นอีกหรือไม่

**ที่ประชุม** - ไม่มี –

**นายสมศักดิ์ วิลานันท์**

**ประธานสภาฯ**  หากไม่มีผู้เสนอ จะได้ขอมติที่ประชุมว่าเห็นด้วยตามที่นายประยูร ประพาล ส.อบต. หมู่ที่ 16 เสนอมาหรือไม่

**ที่ประชุม** ไม่เห็นด้วย - เสียง

 เห็นด้วย 19 เสียง

 งดออกเสียง 2 เสียง

**นายสมศักดิ์ วิลานันท์**

**ประธานสภาฯ** เป็นอันว่า สภามีมติให้กำหนดระยะเวลายื่นเสนอคำแปรญัตติ ในระหว่างวันที่ 23 – 25 สิงหาคม 2566 เวลา 08.30 – 16.30 น. ระยะเวลารวม 24 ชั่วโมง โดยให้ยื่นเสนอคำแปรญัตติได้ที่ห้องประชุมสภาองค์การบริหารส่วนตำบลโดมประดิษฐ์ ชั้น 2

**นายสมศักดิ์ วิลานันท์**

**ประธานสภาฯ** เมื่อสมาชิกสภาฯทุกท่าน ได้ดูรายละเอียดร่างข้อบัญญัติงบประมาณรายจ่ายประจำปีงบประมาณ พ.ศ. ๒๕๖7 ไปเป็นที่เรียบร้อยแล้ว มีสมาชิกท่านใดมีข้อสงสัยหรือจะเสนอแนะเพิ่มเติมหรือไม่เชิญครับ

**ที่ประชุม** -ไม่มีการแสดงความคิดเห็นหรือเสนอแนะเพิ่มเติม-

**นายสมศักดิ์ วิลานันท์**

**ประธานสภาฯ** ถ้าไม่มีสมาชิกสภาฯท่านใดเสนอแนะเพิ่มเติม ในการนัดประชุมสภาองค์การบริหารส่วนตำบลโดมประดิษฐ์ครั้งถัดไป คือการประชุมสภาสมัยสามัญ สมัยที่ ๓ ครั้งที่ 2 ประจำปี พ.ศ. ๒๕66 ผมจะได้ทำเป็นหนังสือแจ้งให้สมาชิกสภาฯทุกท่านทราบอีกครั้งนึงครับ

**ที่ประชุม** **-ที่ประชุมรับทราบ-**

 **5.2 พิจารณาขออนุมัติแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ. 2566**

**นายสมศักดิ์ วิลานันท์**

**ประธานสภาฯ** ก่อนที่จะเข้าสู่กระบวนการพิจารณาในเรื่องต่างๆ ผมจะขอมติที่ประชุมสภาฯ ว่าจะให้พิจารณาในญัตติที่เสนอ เป็นสามวาระรวดเดียวหรือไม่ แต่ก่อนที่จะมีการเสนอเพื่อขอมติ ขอเชิญเลขานุการสภาฯ อ่านระเบียบที่เกี่ยวข้องให้ที่ประชุมสภาฯทราบครับ

**นายญาณกิตต์ กันยาพงษ์**

**เลขานุการสภาฯ** ตามระเบียบกระทรวงมหาดไทยว่าด้วยข้อบังคับการประชุมสภาท้องถิ่น พ.ศ. 2547 แก้ไขเพิ่มเติมถึง (ฉบับที่ 2) พ.ศ. 2554 ข้อ 45 วรรคสอง ในการพิจารณาสามวาระรวดเดียว ผู้บริหารท้องถิ่นหรือสมาชิกสภาท้องถิ่นจำนวนไม่น้อยกว่าหนึ่งในสามของจำนวนผู้ที่อยู่ในที่ประชุมจะเป็นผู้เสนอก็ได้ เมื่อที่ประชุมสภาท้องถิ่นอนุมัติให้พิจารณาสามวาระรวดเดียวแล้ว การพิจารณาวาระที่สองนั้น ให้ที่ประชุมสภาท้องถิ่นเป็นกรรมการแปรญัตติ เต็มสภา โดยให้ประธานที่ประชุมเป็นประธานคณะกรรมการแปรญัตติ

**นายสมศักดิ์ วิลานันท์**

**ประธานสภาฯ** ดังนั้น ผมขอให้ที่ประชุมเสนอว่าจะให้มีการประชุมอย่างไร ขอเชิญที่ประชุมเสนอได้ครับ

**นายสุดใจ ทวีพัฒน์**

**ส.อบต. หมู่ที่ 5** ผมขอเสนอให้มีการพิจารณาสามวาระรวดเดียวครับ

**นายสมศักดิ์ วิลานันท์**

**ประธานสภาฯ** ขอผู้รับรองครับ

 1. นายตก สุกะลา ผู้รับรองคนที่ 1

 2. นายขันไชย นินเนตร์ ผู้รับรองคนที่ 2

**นายสมศักดิ์ วิลานันท์**

**ประธานสภาฯ** ผู้รับรองถูกต้องมีท่านใดจะเสนอเป็นอย่างอื่นหรือไม่ครับ

**ที่ประชุม** - ไม่มีการเสนอเป็นอย่างอื่น

**นายสมศักดิ์ วิลานันท์**

**ประธานสภาฯ** - สรุปว่าที่ประชุมมีมติเห็นชอบเป็นเอกฉันท์ให้พิจารณาสามวาระรวดเดียวครับ –

 **วาระที่หนึ่ง รับหลักการ**

**นายสมศักดิ์ วิลานันท์**

**ประธานสภาฯ** เรื่องขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2566 ขอเชิญนายกองค์การบริหารส่วนตำบลโดมประดิษฐ์เสนอญัตติ ครับ

**นางวาสนา คำโส**

**นายก อบต.**  ตามที่องค์การบริหารส่วนตำบลโดมประดิษฐ์ได้ประกาศใช้ข้อบัญญัติงบประมาณรายจ่าย ประจำปีงบประมาณ พ.ศ. 2566 ไปแล้วนั้น องค์การบริหารส่วนตำบลโดมประดิษฐ์มีความจำเป็นต้องแก้ไขเปลี่ยนแปลงคำชี้แจงงบประมาณรายจ่ายประจำปีงบประมาณ พ.ศ. 2566 ในหมวดค่าครุภัณฑ์ ที่ดิน และสิ่งก่อสร้าง ซึ่งเป็นอำนาจอนุมัติของสภาองค์การบริหารส่วนตำบล จึงขอเสนออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2566 โดยมีหลักการและเหตุผล ดังนี้

**หลักการ**

เรื่องขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2567 ดังนี้

**ข้อความเดิม**

รายการที่ 1 งบประมาณรายจ่ายใน กองช่าง แผนงานอุตสาหกรรมและการโยธา งานก่อสร้าง งบลงทุน หมวดค่าครุภัณฑ์ที่ดินและสิ่งก่อสร้าง ประเภทค่าก่อสร้างสิ่งสาธารณูปการ โครงการ/รายการ โครงการก่อสร้างหอกระจายข่าว ปริมาณงานขนาดกว้าง 0.40 x 0.40 เมตร สูง 10.00 เมตร (ตามแบบแปลนองค์การบริหารส่วนตำบลโดมประดิษฐ์กำหนด) พร้อมป้ายโครงการ งบประมาณ 130,000 บาท

 **ข้อความใหม่**

 รายการที่ 1 งบประมาณรายจ่ายใน กองช่าง แผนงานอุตสาหกรรมและการโยธา งานก่อสร้าง งบลงทุน หมวดค่าครุภัณฑ์ที่ดินและสิ่งก่อสร้าง ประเภทค่าก่อสร้างสิ่งสาธารณูปการ โครงการ/รายการ โครงการก่อสร้างหอกระจายข่าวภายในหมู่บ้านตายอย หมู่ที่ 6 ขนาดฐานกว้าง 0.70 เมตร ยาว 0.70 เมตร สูง 10.00 เมตร (ตามแบบแปลนองค์การบริหารส่วนตำบลโดมประดิษฐ์กำหนด) พร้อมป้ายโครงการ งบประมาณ 130,000 บาท

 **ข้อกฎหมายและระเบียบ**

อาศัยอำนาจตามระเบียบกระทรวงมหาดไทย ว่าด้วยวิธีการงบประมาณขององค์กรปกครองส่วนท้องถิ่น พ.ศ. 2541 แก้ไขเพิ่มเติมถึง (ฉบับที่ 3) พ.ศ. 2543 หมวด 4 การโอนและแก้ไขเปลี่ยนแปลงงบประมาณ

ข้อ ๒๙ การแก้ไขเปลี่ยนแปลงคำชี้แจงงบประมาณรายจ่ายในหมวดค่าครุภัณฑ์ ที่ดิน และสิ่งก่อสร้างที่ทำให้ลักษณะ ปริมาณ คุณภาพเปลี่ยน หรือเปลี่ยนแปลงสถานที่ก่อสร้าง ให้เป็นอำนาจอนุมัติของสภาท้องถิ่น

**นายสมศักดิ์ วิลานันท์**

**ประธานสภาฯ** ตามที่นายกองค์การบริหารส่วนตำบลโดมประดิษฐ์ ได้ชี้แจงรายละเอียดไปแล้วนั้น ลำดับต่อไปผมจะขอมติที่ประชุมสภาฯ ในการรับหลักการ/ไม่รับหลักการ เรื่องขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2566 แต่ก่อนที่จะมีการลงมติ ผมขอเชิญเลขานุการสภาฯ นับองค์ประชุมครับ

**นายญาณกิตต์ กันยาพงษ์**

**เลขานุการสภาฯ** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายสมศักดิ์ วิลานันท์**

**ประธานสภาฯ** ต่อไปผมขอมติที่ประชุมสภาว่าจะรับหลักการ/ไม่รับหลักการ เรื่องขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2566 โดยทำการยกมือครับ

มติที่ประชุม ไม่รับหลักการ - เสียง

รับหลักการ 19 เสียง

งดออกเสียง 2 เสียง

**วาระที่สอง ขั้นอภิปราย/แปรญัตติ**

**นายสมศักดิ์ วิลานันท์**

**ประธานสภาฯ** ตามมติที่ประชุมสภาฯได้มีมติรับหลักการ เรื่องขออนุมัติแก้ไขเปลี่ยนแปลงคำชี้แจงงบประมาณ ประจำปีงบประมาณ พ.ศ. 2566 ไปแล้วนั้น ในวาระที่สอง ขั้นอภิปรายแสดงความคิดเห็นนี้ มีสมาชิกสภาฯท่านใดจะอภิปราย/แสดงความคิดเห็น เกี่ยวกับเรื่องนี้เชิญครับ

**นายสุข มะโล**

**ส.อบต. หมู่ที่ 6** เรียนประธานสภาฯ, คณะผู้บริหาร ส.อบต. และผู้เข้าร่วมประชุมทุกท่าน ผมขออภิปรายเห็นด้วยในการแก้ไขเปลี่ยนแปลงคำชี้แจงโครงการก่อสร้างหอกระจายข่าวดังกล่าว

**นายเพ็ง ขันเลศ**

**ส.อบต. หมู่ที่ 13** เรียนประธานสภาฯ, คณะผู้บริหาร ส.อบต. และผู้เข้าร่วมประชุมทุกท่าน ผมขออภิปรายเห็นด้วยในการขออนุมัติแก้ไขเปลี่ยนแปลงคำชี้แจงงบประมาณ ประจำปีงบประมาณ พ.ศ. 2566 ในครั้งนี้ครับ

**นายเสาร์ ริสา**

**ส.อบต หมู่ที่ 20**  เรียนประธานสภาฯ, คณะผู้บริหาร ส.อบต. และผู้เข้าร่วมประชุมทุกท่าน ผมขออภิปรายแสดงความคิดเห็น ในการดำเนินการก่อสร้างขอให้ดำเนินการให้ได้ตามรูปแบบรายการ และดำเนินการก่อสร้างให้ได้ตามมาตรฐานที่กำหนดด้วยครับ

**ที่ประชุม** - ไม่มีการอภิปราย/แสดงความคิดเห็นอีก

**นายสมศักดิ์ วิลานันท์**

**ประธานสภาฯ** เมื่อไม่มีสมาชิกสภาฯท่านใดอภิปราย/แสดงความคิดเห็นแล้ว ต่อไปผมจะดำเนินการในวาระที่สาม การลงมติต่อไปครับ

 **วาระที่สาม การลงมติ**

**นายสมศักดิ์ วิลานันท์**

**ประธานสภาฯ** ก่อนที่จะมีการลงมติให้ความเห็นชอบ/ไม่เห็นชอบ เรื่องพิจารณาขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2567 ผมขอเชิญเลขานุการสภาฯนับองค์ประชุมครับ

**นายญาณกิตต์ กันยาพงษ์**

**เลขานุการสภาฯ** มีสมาชิกสภาฯ อยู่ในห้องประชุมสภาองค์การบริหารส่วนตำบลโดมประดิษฐ์ จำนวน 21 ท่าน ครับ

**นายสมศักดิ์ วิลานันท์**

**ประธานสภาฯ** ต่อไปผมขอมติที่ประชุมสภาว่าจะให้ความเห็นชอบ/ไม่เห็นชอบ เรื่องขออนุมัติแก้ไขเปลี่ยนแปลงคำชี้แจงงบประมาณรายจ่าย ประจำปีงบประมาณ พ.ศ. 2567 โดยทำการยกมือครับ

มติที่ประชุม ไม่เห็นชอบ - เสียง

เห็นชอบ 19 เสียง

 **งดออกเสียง 2 เสียง**

**ระเบียบวาระที่ 6 เรื่องอื่นๆ**

**นายสมศักดิ์ วิลานันท์**

**ประธานสภาฯ**  มีท่านใดจะเสนอเรื่องอื่นๆหรือไม่ เชิญครับ

**นายญาณกิตต์ กันยาพงษ์**

**เลขานุการสภาฯ** - ผมมีเรื่องอื่นๆที่จะแจ้งให้ที่ประชุมทราบดังนี้

 1. เรื่องข้อบัญญัติงบประมาณรายจ่าย ประจำปีงบประมาณ พ.ศ. 2566 จะดำเนินการก่อหนี้ผูกพันให้แล้วเสร็จ ภายในวันที่ 15 กันยายน 2566

 2. เราได้รับการขึ้นทะเบียนทางหลวงชนบท จำนวน 13 โครงการ โดยได้รับการเห็นชอบจากผู้ว่าราชการจังหวัดอุบลราชธานี

 3. ได้รับอนุญาตให้ใช้พื้นที่ก่อสร้างทางขึ้นเนิน 500

 4. ข้อบัญญัติงบประมาณรายจ่ายเพิ่มเติม (ฉบับที่ 2) ประจำปีงบประมาณ พ.ศ. 2566 อาจมีการกันเงินไว้เบิกเหลื่อมปี

**นายเพ็ง ขันเลศ**

**ส.อบต. หมู่ที่ 13** - เรียนประธานสภาฯ, คณะผู้บริหาร ส.อบต. และผู้เข้าร่วมประชุมทุกท่าน ขอเรียนเชิญร่วมสวดอภิธรรม คุณแม่ช้อน ทะรินทร์ ณ บ้านนาหนองหว้า หมู่ 13 ต.โดมประดิษฐ์ครับ ซึ่งเป็นเป็นคุณแม่ของครูโสภา ฤทธิ์น้ำคำ โดยมีกำหนดการฌาปนกิจศพ ในวันที่ 23 สิงหาคม 2566 ครับ และผู้เข้าร่วมประชุมทุกท่าน ขอขอบคุณคณะผู้บริหารที่ร่วมซ่อมแซมถนนให้สัญจรไปมาได้ ขอขอบคุณมา ณ โอกาส นี้

**นายวีระ บุญสงค์**

**เลขานุการนายก** - ขอแจ้งผู้ร่วมประชุมทุกท่านนะครับ เนื่องด้วยวัดป่าเจริญธรรม จะดำเนินจัดซื้อที่ดิน เพื่อตั้งวัดให้ถูกต้องตามกฎหมาย จำนวน 13 ไร่ๆละ 123,076 บาท ทุกท่านสามารถร่วมทำบุญเป็นเจ้าภาพได้ครับ จึงขอนำเรียนให้ทุกท่านทราบ

**นางวรรณี ทองวัน**

**ส.อบต. หมู่ที่ 19 -** ขอสอบถามเรื่อง เสาไฟขึ้นไปคลองใหญ่ ซึ่งเป็นทางเชื่อมระหว่างหมู่บ้าน เพื่อแก้ปัญหาความเดือดร้อนของประชาชน อยากให้ ผู้บริหารช่วยแก้ไขให้ด้วยค่ะ

**นางวาสนา คำโส**

**นายก อบต.** - เรียนประธานสภาฯ, คณะผู้บริหาร ส.อบต. และผู้เข้าร่วมประชุมทุกท่าน มีเรื่องแจ้งให้ทราบ สืบเนื่องทางหลวงชนบท ซึ่งให้ความอนุเคราะห์ อบต.โดมประดิษฐ์ โดยให้งบประมาณโครงการก่อสร้างถนนตามพระราชดำริ

จำนวนหลายเส้นทาง จึงเรียนให้ทราบเบื้องต้นก่อนค่ะ

**ที่ประชุม** -ไม่มีการเสนอเรื่องอื่นๆอีก-

**นายสมศักดิ์ วิลานันท์**

**ประธานสภาฯ** เมื่อไม่มีท่านใดเสนอเรื่องอื่นๆ ผมขอขอบคุณสมาชิกสภาฯทุกท่านที่เข้าร่วมประชุมโดยพร้อมเพรียงกัน ผมขอปิดการประชุมครับ

**เลิกประชุมเวลา ๑6.3๐ น.**

(ลงชื่อ) *ญาณกิตต์ กันยาพงษ์* (ลงชื่อ) *รมย์พร นาวา* ผู้ตรวจรายงานฯ

 (นายญาณกิตต์ กันยาพงษ์) (นายรมย์พร นาวา)

 ผู้บันทึกประชุม สมาชิกสภา อบต.

(ลงชื่อ) *วิรัตน์ พันนารี* ผู้ตรวจรายงานฯ (ลงชื่อ) *จินตนา บุญเกิด* ผู้ตรวจรายงานฯ

 (นายวิรัตน์ พันนารี) (นางสาวจินตนา บุญเกิด)

 สมาชิกสภา อบต. สมาชิกสภา อบต.

 (ลงชื่อ) *สมศักดิ์ วิลานันท์* ผู้รับรองรายงานฯ

(นายสมศักดิ์ วิลานันท์)

ประธานสภา อบต.โดมประดิษฐ์